Робърт Бърнс
На едно десетгодишно момиче

Превод от английски: Владимир Свинтила, 1992

chitanka.info

Растеше розов храст веднъж

край пътя, в цъфналата ръж,

и беше цял окъпан в дъжд

в едно сребристо утро.

Недълго слънцето блестя,

и розата се разцъфтя —

и тъй прекрасна беше тя

в това сияйно утро.

Скорчето в тъмната гора

запя в прохладната зора

и срещна с бисерни пера

настъпващото утро.

Ще дойде ден в тоя кът

в мъха до мократа му гръд

скорчетата му ще цвърчат

в едно лъчисто утро.

Тъй този, който в хлад и зной

е бдял над твоя чист покой,

ще наградиш, скорец ти мой,

със песни в ранно утро.

За него ти — уханен цвят,

цъфтиш на тоя божи свят

и него, който тръпне в хлад,

ще сгрееш като утро.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.